Wir, bruͦder Johāns Swartzmurer, apt, und der convent gemeinlich zuͦ Wettingen des ordens von Citels, in Costentzˀ bistuͦm gelegen, bekennent offenlich mitt disem brieff, das wir
durch desselben unsers gotzhus und unser anligenden notdurft, ✳ unsern nutz damitt ze fùrdenˀt und grossen schaden ze fùrkomen und sunder unser swaͤren schulden, darin wir dahar
sunder von des vergangnen treffenlichen kriegs wegen ✳ komen ✳ und uns ùberlegen sind gewesen, ✳ ettlicher masz ze betragent, ✳ nach guͦter, zitlicher vorbetrachtung und einhelligē raͧt
darub̄ under uns gehept und sunder mitt erlouben, guͦten gunst, wissen, willen und heissen unser obern, ✳ die ouch nach eigenlicher verhoͤrung, erkunnūg und gestalt unser sachen solichs in sundˀs gemeint,
uns ouch das geraten, ✳ geheissen, ✳ erloupt, ✳ gemeint ✳ und bevolhen habent zetuͦnd, ✳ fùr uns, unser obern, unser gotzhus und all unser ewigen nachkomen zuͦ Wettingen, obgen̄t, ✳ die wir ouch mitt uns herzuͦ
vestenklich verbindent ✳ gemeinlich und unvˀscheidenlich, ✳ eins uffrechten, redlichen, staͤten, vesten, ✳ ewigen kouffs und nach soͤlicher koͤuff recht, ✳ sitt ✳ und gewonheit ✳ verkoufft habent ✳ und gebent also inkraft
und urkùnd disz briefs recht und redlich, ✳ ouch mitt aller sicherheit und gewarsami, darin̄ und mitt diser kouff und vˀkouff von recht, ✳ gewonheit odˀ suss ✳ allerkreftenklichest bestan sol und mag, ✳ ze kouffend
den erwirdigen, geistlichen frowen, eptissin und convent zuͦ Kùngsfeld, Santt̄ Claren ordens, Costentzˀ bistuͦms, und sunder und namlich ✳ frow Ursulen von Mùlinen, klosterfrowen und jetz pflegˀin
des jarzitampts daselbs, an statt und zuͦ handen desselben jarzitampts, des pfleger ✳ und ir, ✳ ir gotzhusz und nachkomen zuͦ Kùngsfeld von des wegen ✳ disz hienachgenempten zinsz, gùlt und guͤter mitt
husz, mitt hoff, mitt hoffstetten, mitt schùren, garten, boͧmgarten, mitt ackern, mitt matten, mitt holtz, mitt veld, ✳ mitt wun̄, mitt weid, mitt steg, mitt weg, ✳ mitt uffart, mitt abfardt, mitt wasser, mitt wasserleitinē,
mitt efaͤdinen, mitt grund, mitt gràt und namlich ouch gemeinlich und sunderlich mitt allen und jegklichen ir gewaltsami, ehafft, fryheit, gewonheit, begriffung, nutzūg, rechtūg, harkomen und zuͦgehoͤrd, ✳ die sient odˀ werdent herin̄ genēpt odˀ nitt, ✳ gesuͦcht, funden odˀ werden noch funden, ✳ mittnamen in aller wisz und masz, als unser gotzhusz, unser vordˀn und wir ✳ die bishar in̄ gehept, harbracht, uns
zuͦgehoͤrt, ✳ genutzet, genossen ✳ odˀ gewalt gehept habent zetuͦnd, ✳ fùr fry, ledig eigen und von mengklichem unbekùmbert und unanspraͤchig, ✳ gelegen inder selben unser frowen von Kùngsfeld ampt, genant das Eigen, und hernach eigēlich genēpt und geschriben. ✳ des ersten ze Bir: ✳ item Hensli Komler von Bir git jerlich drig mùtt kernen, vier mùtt roggen, ein malter habˀn von dem gùt daselbs, das
er buwt, hatt vor Cuͤni Waltman und davor Hans Reyg von Bir. aber git er jerlich fùnff fiertel roggen, nùn fiertel habˀn und achzechen haller von dem andˀn guͦt daselbs, das er buwt, hatt vor Hans Broͤchi
von Bir. ✳ item Ruͤdi Getzman von Bir git jerlich drig mùt kˀnen, vier mùtt roggen, ein malter habˀn von einē guͦt daselbs, das er buwt, genan̄t das Guͦt zum Kaͤnel. ✳ item Hensli Zymerman vō Bir
git jerlich ein fiertel kernen, fùnff fiertel roggen, drig mùtt habˀn, sechsthalbē schilliḡ haller, zwey herpsthuͤnr von einē guͦt daselbs, das er buwt, nempt man Staͤllis Guͦt. ✳ ✳ item ze Lupffen: ✳ des erstē
Hans Reyg von Scherntz git jerlich zechen fiertel roggen, sechs mùtt, ein fiertel habern und nùn schilling haller von eim hoff ze Lupffen, den er buwt, hatt vor Cuͤni Widmer von Bir. ✳ item Heini Baͤsembùr von Lupffen git jerlich drig mùtt kernen, zechen fiertel roggen, sechs mùtt habˀn und drig schilling haller von dem guͦt, das er buwt, hatt vor Hans Bluͦm und Uͤli Habrer von Lupffen. ✳ ✳ item
ze Scherntz: ✳ des ersten der hoff ze Scherntz mitt zuͦgehoͤrd, den jetz Clewi Frig von Scherntz buwt, gilt jerlich sechszechen mùtt roggen, ✳ zwen mùtt gersten, ✳ vier malter habˀn un̄ vierzechē
schillīg haller. aber git er von der hushoffstatt, die wir zum hoff von den obgen̄ unsern frowen von Kùngsfeld vor ettwas jaren gekoufft habent, ✳ jerlich zwey fiertel kˀnen, ein vasnachthuͦn, zwey
herpsthuͤnr und drissig eiger. ✳ item Hans Reyg, obgen̄t, git jerlich sechs fiertel roggen, sechs fiertel habern und achzechen haller von der tafern ze Scherntz und von eim guͦt daselbs, das
er buwt, ✳ hatt vor Jaͤckli Staͤlli von Scherntz. ✳ ✳ und also hand wir, obgen̄ vˀkoͤuffer, si, dieselben koͤuffer, uff hùtt, datū disz briefs, ✳ der zinsz, gùlt und guͦtˀ als vor stât bewist und inē die zinszlùt, darin̄ genempt, die darub̄ beruͤft und zegegen gewesen sind, der gichtig gemacht nach irm benuͤgen. ✳ und ist der kouff und vˀkouff darub̄ beschechn̄ und geben, je ein stuck umb achzechn̄
guldin, und darzuͦ un̄ mitt hand wir inē zekouffen geben all usstand zinsz, so uff und von den guͤtˀn uff santt̄ Martins tag nechstvˀgangen und davor uns gevallen und unbezalt usstànd, je zwey
stuck fùr ein guldin, ✳ und also gebùrt sich die sum̄ an gold, darub̄ diser kouff als vor stât beschechn̄ ist, ✳ nach eigenlicher rechnūg zesamen geslagen achthundertvierzigundvier guldin, Rinscher,
und drig schilling haller, ✳ dero uns die genempten unser frowen von Kùngsfeld und ir jartzitampt, sibenhundert guldin Ludwig Zechender von Arow nach unsˀm vˀschaffen und von unser wegen, dem wir
die verbriefft hatten, und uns daruff die ùbrigen hundertvierzigundvier guldin und drig schillīg haller, bar usgericht und bezalt habent, ✳ sind also von inen der sum̄ der achthundertvierzigun̄vier guld₎
und drig schillīg haller in unser, unsers gotzhus und unser nachkomen kun̄tlichen nutz gantz usgericht und bezalt, ✳ des wir uns herin̄ offenlich bekēnent. ✳ ✳ und hierub̄, so entzichent und entwerent
wir, obgen̄ verkoͤuffer, apt und convent zuͦ Wettingen, uns ✳ fùr uns, ✳ unser obern, ✳ unser gotzhusz und all unser ewigen nachkomen daselbs zuͦ Wettingen ✳ soͤlicher vorgenēpter verkoufften zinsz, gùlt und
guͤter, namlich der eigenschafft und aller unser und unsers gotzhusz vordrūg, recht und anspraͧch, ✳ ouch aller gewerd, besitzung und inneͣmūg daran und zuͦ ✳ und sunder dero, als die jetz als vor staͧt besetzt
geltent und gichtig sind oder hinfùr jemer gelten mogent oder werdent, ✳ mitt allen und jegklicken ir gewaltsami, fryheit, ehafft, gewonheit, nutzūg, rechtūg, harkomen und zuͦgehoͤrd, ✳ alles fùr fry, ledig eigen
un̄ von mengklichem unbekùmbert un̄ unansprechig inwisz un̄ masz, als vor eigenlich begriffen ist, ✳ ouch des koufs und verkouffs darub̄, wie vor un̄ nach stât, ✳ und gebent disz alles also lidklich uff in
und zuͦhanden der egen̄ unser frowen von Kùngsfeld zuͦhanden ir jartzitampt und des pfleger, ✳ ouch ir gotzhusz, ir un̄ ir nachkomen von des wegen, als vor stât, ✳ setzent si ouch des alles in nutzlich, ruͤ¬
wig, still, fridlich und frilich gewerd, ✳ soͤlicher zinsz, gùlt und guͤter und des koufs und verkouffs darub̄, wie vor eigenlich geschriben stât, ✳ zegebruchent, zegeniessent, die zebesitzent, in̄zehabent, zenutzēt,
zeniessent, zebesetzent, zeentsetzent und namlich in die und allweg darin̄ und mitt zetuͦnd, lassent, wandlent und werbent ✳ als mitt irm eignē unbekùmberten gut ✳ und als unser vorfarn, unser gotzhusz
und wir bishar getan oder gewalt gehept habent zetuͦnd ✳ oder fùro wir und unser nachkomen tuͦn oder moͤchten getàn haben, ✳ ob wir die guͤter behept und nitt verkoufft hettent, ✳ aͧn unser, ✳ unser obern, ✳ unsers gotzhusz, unser nachkomen und mengklichs von unser und ir wegen sumen, irren und insprechen nach irm besten nutz, willen und gevallen. ✳ ✳ wir, die selben verkoͤuffer, gelobent ouch daruff fùr uns und
als vorstàt, ✳ inen disz koufs umb die obgen̄ zinsz, gùlt und guͤter inallen worten, gedingen und mitt aller zuͦgehoͤrd als vor stat ✳ fùr fry, ledig eigen und von mengklichem unbekùmbˀt un̄ unansprechig ✳ fùr unser,
unser obern, unser nachkomen und allermengklichs irrūg und ansprach geistlicher und weltlicher lùt, ✳ gerichten, ✳ rechten und in allweg ✳ recht weren zuͦsind ✳ und inē des und hierub̄ guͦt, sicher werschafft zetùnd in un̄ usswendig gerichten un̄ namlich an allen stetten, enden, ouch gen mengklichem, wo, wen̄, wie un̄ als dick die koͤuffer, unser frowen von Kùngsfeld, ir jarzitampt, des pflegˀ
oder sy, ir gotzhusz und nachkomen von des wegen des notdurftig sind odˀ werdent, alles nach solicher friger koͤuff und lands recht, sitt und gewonheit ungevarlich ✳ und hiewider noch wider
disen ewigen kouff, disen brieff noch dhein ding noch geding heran geschriben ✳ niemer zekomend, zeredent, zetuͦnd, schaffen, verhengen noch gehellen getân werden mitt dheinē fùnden, listen, sachē
noch ùbˀal indhein wise, ✳ sunder das alles war, staͤt und vest zehalten bi unsˀn guͦten truwen, wirden und eren, und verzichent uns ouch herùber und indiser sach, alles fùr uns, unser obˀn,
unser gotzhusz un̄ nachkomen zuͦ Wettigen, als vorstàt, ✳ aller schirm, hilff, fùr und uszùgen aller unser, unser obˀn, unsers ordens und unsers gotzhusz zuͦ Wettingen fryheiten, gnaden, privilegien,
briefen und andˀs, ouch darzuͦ und mitt aller baͤpstlicher, keiserlicher, kùngklicher, geistlicher un̄ weltlicher gerichten, rechten, gesetzten, fryheiten, gnaden, geleiten, gebotten, vˀeynūgen, schirmen, uszùgen, fùnden, geverden, sovrˀ die odˀ dero deheins oder dhein ander sach wider disen ewigē kouff, disen brieff odˀ dhein ding heran geschriben jemer sin, ✳ wir odˀ jemand dawider erdenckē,
fùrzichen, geniessen oder uns behelffen moͤcht, ✳ sunder ouch des rechten, so ein gemein vˀzichung widerspricht, die sundre sie den̄ vorgangen, ✳ und aller andrˀ fùrzùgen, ursuͤchen un̄ sachen
gantz nùtzit usgenomen, das uns, unser gotzhusz, unser nachkomen zuͦ Wettingen noch niemand von unser wegen das alles noch dero dheins ✳ noch ùbˀal dhein sach, ding noch geding
noch gantz nùtzit wider disen ewigē kouf, disen brieff noch dhein ding heran geschribē ✳ nitt weder schirmen, behelffen, fristen, tecken noch wir zeschirm fùr zichn̄ noch geniessen soͤllēt,
mogent noch wellent ùbˀal indhein wise. ✳ und wir tund ouch disz alles inwisz un̄ fùr als vor stât ✳ mitt mund, hand, worten, wercken, wisen, geberden und namlich mitt aller sicherheit, ✳ gewarsami ✳ und allem dem, so von recht oder gewonheit dheins wegs herzuͦ gehoͤrēt und notdurftig ist, ✳ ouch wie das alles und sunder diser kouff un̄ vˀkouff mitt denselbē gedingen jetz und hinfùr ewklich allerkreftenklichest bestan und handvest haben und stet bliben sol und mag, gantz ân alles bekrencken und widertribē, als ein ufrechtˀ, redlicher, friger,
ewiger kouff und vˀkouff, der mitt dheinē boͤsen listen, uffsaͤtzē, geverden noch andrˀ unbillickeit hindergangen, ✳ sunder vˀdaͧchtlich und mitt aller billikeit und immasz, als vor stat, beschechn̄ ist und in aller wisz un̄ masz, als ob der vor offnen, geistlichen odˀ weltlichn̄ gerichten und nach soͤlicher und aller gerichten recht, sitt und gewonheit ✳ odˀ suss wo, wie,
vor wem oder in welich wise sich das gepurte ✳ nach aller notdurft beschechn̄, uffgeben, vollvˀtiget, vollfuͤrt und bestaͤt wer. ✳ insundˀs ist ouch indisem kouff berett worden, ✳ das wir,
die vˀkoͤuffer von Wettingen, fùr uns und unser nachkomen, als vor, unsˀn frowen zuͦ Kùngsfelden und irm jarzitampt, als ouch vor stât, ✳ alle die brieff, so wir umb un̄ ùbˀ soͤlich
obgen̄t verkoufft guͤter sampt odˀ sunder wisend jetz habent un̄ wissent ✳ oder hinfùr ùbˀ kurz odˀ lang jemˀ vindent, ✳ ùbˀ un̄ in antwurten soͤllent. ✳ ob aber soͤlichs allenklich nitt beschech,
wie sich das fuͤgte, soͤllent doch soͤlich brieff, darzuͦ ouch ander kuntschaft, zinszbuͤcher un̄ roͤdel, so vil und verˀ die um̄ die obgen̄ zinsz, gùlt un̄ guͤtˀ sampt un̄ sundˀ wisent, uns, unsˀm
gotzhusz un̄ nachkomen derohalb und hie wider unhilflich und inē, irm jarzitampt, irm gotzhus und nachkomen zuͦ Kùngsfeld unschedlich sin, den̄ es sol hinfùr ewklich bi disem
kouff und brieff und nach des in̄halt bestan und inen ouch soͤlich brieff und kun̄tschafft, soverˀ das sin mag, hinusz gevolgen, gehoͤren un̄ gebn̄ werden, als vor stât, ✳ all boͤsz fùnd, arglist
und geverd in alln̄ vor und nachgemelten stucken, gedingē un̄ artikeln gantz usgeslossen und alles ungevarlich. in krafft und urkùnd disz briefs, ✳ daran wir, obgen̄ vˀkoͤuffer,
apt und convent zuͦ Wettingen, unser aptie und convents daselbs insigel, unser gotzhus, uns und unser ewigen nachkomen zuͦ Wettingen damitt vestenklich diser sach
zebewisen und ùbˀsagen, ouch des alles ze warē, stetem, vestem un̄ ewigen urkùnd offenlich mitt rˀchter wissen gehenckt und den koͤuffern, dickgen̄t, den also vˀsigelt gebē
habent, do diser kouff also beschach un̄ beslossen wart, namlich uff santt̄ Otmars tag, des heiligen apts, do man zalt von Cristi gepùrt vierzechenhundertfùnfzigund
drù jar. ✳